钦定古今图书集成/明伦汇编/闺媛典/第330卷 > 潘炎妻刘氏
## 钦定古今图书集成/明伦汇编/闺媛典/第330卷 > 潘炎妻刘氏

按《幽闲鼓吹》：“潘炎侍郎，德宗时为翰林学士，恩渥极
异。其妻刘氏，晏相之女也。京尹某有故，伺候累日不
得见，乃遗阍者三百缣，夫人知之，谓潘曰：‘岂有人臣
京尹愿一见，遗奴三百疋缣帛，其危可知也’。遽劝潘
公避位。子孟阳为户部侍郎，夫人忧惕，谓曰：‘以尔人
材，而在丞郎之位，吾惧祸之必至也’。户部解喻再三”，
乃曰：“不然。试会尔同列，吾观之。”因遍招深熟者。客至，
夫人垂帘视之。既罢会，喜曰：“皆尔之俦也，不足忧矣。”
末坐惨绿少年，何人也？答曰：“补阙杜黄裳。”夫人曰：“此
人全别，必是有名卿相。”